Rådets holdning med henblik på vedtagelse af Europa-Parlamentets og Rådets forordning om ændring af forordning (EF) nr. 805/2004 for så vidt angår brug af forskriftsproceduren med kontrol for at tilpasse den til artikel 290 i traktaten om Den Europæiske Unions funktionsmåde

2016/0399 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om ændring af forordning (EF) nr. 805/2004 for så vidt angår brug af forskriftsproceduren med kontrol for at tilpasse den til artikel 290 i traktaten om Den Europæiske Unions funktionsmåde



1.Baggrund

Forslag fremsendt til Europa-Parlamentet og Rådet

(dokument COM (2016) 798 final — 2016/0399 COD): 13. marts 2017 Europa-Parlamentets førstebehandlingsholdning vedtaget: 17. april 2019 Rådets holdning vedtaget: 28. juni 2022

2.Formålet med Kommissionens forslag

Formålet med dette forslag er at tilpasse tre retsakter på det retlige område, der stadig henviser til forskriftsproceduren med kontrol, til artikel 290 i traktaten om Den Europæiske Unions funktionsmåde.

3.Bemærkninger til Rådets holdning

Rådets holdning som vedtaget ved førstebehandlingen afspejler fuldt ud den enighed, der er opnået på teknisk plan mellem Europa-Parlamentets og Rådets tjenestegrene, som blev fremmet af Kommissionen og bekræftet i en e-mail af 8. juni 2022. Triloger blev ikke anset for nødvendige. De væsentligste punkter, der blev opnået enighed om, vedrører følgende:

–Kompromisteksten vedrører kun tilpasningen af forordning (EF) nr. 805/2004 til de tre retsakter, der indgår i Kommissionens oprindelige forslag. De to andre retsakter, Rådets forordning (EF) nr. 1206/2001 og forordning (EF) nr. 1393/2007, er i mellemtiden blevet ophævet og er derfor ikke medtaget i den endelige aftalte tekst.

–Betragtning 1 og 2 om de ændringer, der blev indført ved Lissabontraktaten med hensyn til retsakter, som Kommissionen måtte vedtage, er blevet tilpasset betragtningerne i forordning (EU) 2019/1243.

–Der er foreslået to betragtninger med henblik på at præcisere forordningens anvendelse med hensyn til henholdsvis Danmark og Irland.

–Den eneste bestemmelse i forordning (EF) nr. 805/2004, der indeholder bestemmelser om anvendelse af forskriftsproceduren med kontrol, vil blive tilpasset delegerede retsakter som foreslået af Kommissionen.

–Beføjelsen til at vedtage delegerede retsakter gives til Kommissionen for perioder på fem år, der kan forlænges, kombineret med en forpligtelse for Kommissionen til at forelægge rapporter ni måneder inden udløbet af hver sådan periode om, hvordan den har anvendt beføjelsen. Kommissionen havde oprindeligt foreslået, at beføjelsen skulle være af ubegrænset varighed, men begrænsningen af varigheden er i overensstemmelse med, hvad der er aftalt for mange andre tilpassede beføjelser, herunder for de to andre sager, der var medtaget i Kommissionens forslag, og som i mellemtiden er blevet ophævet og erstattet af andre retsakter.

Kommissionen støtter den aftale, der er indgået på teknisk plan.

4.Konklusion

Kommissionen accepterer Rådets holdning.